Анцәа иахьтәны иҟоу Анцәа иажәа дазыӡырҩуеит (Иоанн 8:47, АУ).
Аӡәырҩы ҳзыӡырҩра рҭахӡам, избанзар Абиблиа ҳхы иархәаны рымцҵарақәа ҿаԥаҳҽуеит. Адиннапхгаҩцәа ирҳәоит Анцәа ацәгьаҟаҵаҩцәа џьаҳаным аҿы иргәаҟуашәа. Убас дара ауаа ршәаны ирымоуп. Ҳара, абзиабара злоу Анцәа Иегова имаҵзуҩцәа, уи шымцу ҳҳәоит. Адиннапхгаҩцәа иара убас ирҳәоит ауаҩы данԥслак ашьҭахь иԥсы нхоит ҳәа. Ҳара ауаа ираҳҳәоит уи амцҵара шакәу, насгьы уи иашазҭгьы аԥсҭалара шаҭахымхоз. Адинхаҵарақәа жәпакы ргәаанагарала ауаҩы алахьынҵа имоуп, аха ҳара ауаа идҳарҵоит ауаҩы алхра ахақәиҭра шимоу, насгьы Анцәа имаҵ иуло-имуло ихаҭа иӡбар шилшо. Иахырҳәаауазеи уи адиннапхгаҩцәа? Аӡәырҩы уи рыԥсахы еибанаркуеит. Ҳара аҵабырг бзиа иаҳбозар, Анцәа игәра ҳгалоит, насгьы ҳаизыӡырҩлоит (Иоанн 8:45, 46). Аҩсҭаа аҵабырг мҩа аанижьит, аха ҳара уи ҳануп, насгьы зыгәра ҳго ахаан ҳацәхьаҵӡом (Иоанн 8:44). Анцәа имаҵзуҩцәа иреиҳәеит: «Ацәгьара шәцәымӷыз, есымша абзиара аҟаҵара шәашьҭаз» (Рим. 12:9). Убас ауп Иисусгьы ишыҟаиҵоз (Аур. 1:9). w21.05 10, абз. 10, 11
Аџьныш шәиҿагыл, усҟан иара дышәԥырҵны дцоит (Иак. 4:7).
Иҟаҳҵар ҳалшозеи, аԥагьареи аԥсыцәгьареи ршьацҳәа ҳаҿашәазар? Уи ҳацәцар ауеит. Апостол Павел иҩуан Аҩсҭаа ишьацҳәа иаҿашәаз рхы иақәиҭхар шрылшо (2 Тим. 2:26). Шәааи иаҳхаҳмыршҭлап Иегова Аҩсҭаа иаасҭа дшыӷәӷәо. Иегова ицхыраара ҳадаҳкылозар, Аҩсҭаа иргыло ашьацҳәақәа зегьы ҳрыцәцоит. Аҩсҭаа ишьацҳәақәа ҳарҿашәаргьы, ҳхы ҳақәиҭхар ауеит, аха еиӷьуп урҭ зынӡа ҳарҿамшәар. Уи Анцәа ицхыраара мацаралоуп излаҳалшо. Убри аҟынтә есыҽны Анцәа шәиҳәала, арҭ аҟазшьа бааԥсқәа шәхәыцшьеи шәусқәеи ирнубаало иалагахьазар, уи шәирбарц азы (Аԥсал. 139:23, 24). Ишәылшо зегь ҟашәҵала, аԥагьареи аԥсыцәгьареи шәыриааирц азы. Зқьышықәсақәа ҵуеит Аҩсҭаа дшәарыцоижьҭеи, аха иаарласны иара ихаҭа дықәгахоит (Аат. 20:1—3, 10). Шаҟа ҳазыԥшузеи уи амш! Аха уаанӡа, шәааи, Аҩсҭаа ашьацҳәақәа ширгыло ҳхаҳмыршҭлап. Шәгәаҿы аԥагьареи аԥсыцәгьареи еизҳалартә алшәмыршалан. Аҩсҭаа иҿагылара шәазхиаз, «усҟан иара дышәԥырҵны дцоит». w21.06 19, абз. 15—17
Аҽаҩра Зтәу шәиҳәала, аҭагаларазы аусуцәа ааишьҭырц (Матф. 9:38).
Иегова деигәырӷьоит ауаҩы аҵабырг анидикыло, насгьы егьырҭ уи рзеиҭаҳәара даналаго (Ажәам. 23:15, 16). Шәазхәыц, Иегова ижәлар данрыхәаԥшуа шаҟа дгәырӷьо! 2020 шықәсазы апандемиа акоронавирус шыҟазгьы, 7 705 765-ҩык Абиблиа рҵон. Урҭ рҟынтә 241 994-ҩык Иегова иҽизкны аӡы рыҽӡаархит. Урҭ аишьцәеи аиҳәшьцәеигьы абиблиатә ҵарақәа мҩаԥыргалоит, иҿыцу аҵаҩцәа азыҟарҵаларц азы (Лука 6:40). Агәра ганы шәыҟаз, аҵаҩцәа разыҟаҵара аус шәҽахьалашәырхәуа Иегова дшаргәырӷьо. Иегова бзиа ибара, насгьы Христос иҵаҩны аҟалара ауаҩы ицхраара имариам усуп. Аха Иегова цхыраарада ҳаанижьӡом. Ишәылшома аӡәы идамзаргьы Абиблиа ирҵара хықәкыс иқәшәыргылар? Алшара шааҳаулак еиԥш ауаа Абиблиа аҵара рыдаҳгалалар, ҳшақәымгәыӷуа абиблиатә ҵара ҳаԥшаар ҳалшоит. w21.07 6—7, абз. 14—16